钦定古今图书集成/方舆汇编/职方典/第1317卷 > 韶州府风俗考 通志府志合载
## 钦定古今图书集成/方舆汇编/职方典/第1317卷 > 韶州府风俗考 通志府志合载

本府。〈曲江县附郭。〉

《图经》云：“商不富，贾不巨，工不良，技不巧，岁时不事游宴。”

习尚简朴，不事纷华。俗重稼穑，山泽无禁。耕樵织纴，可以自给。山谷之民，有老死不见官府者，然土多硗瘠，终岁勤动，仅给衣食而已。市民贸易，自日用饮食之外，珍奇之货不售焉。

土旷民稀，著流并处，俗崇简朴，厌薄纷华，以耕稼为首务。人安故土，不乐商旅，市肆贸易，珍货无所售。郡城士知趋向，景慕先哲，闾阎小民，习于呰窳，取给衣食而已。至于山谿聚落，多杂彝风，男女罕别，则礼教亟焉。六邑中惟曲江风气稍平，仁化、乐昌次之，翁源、乳源、英德又次之。昔人谓“韶俗类郴、桂，朱、墨之近也。” 浛洸以南，茂林叠嶂，猺盗出没，鱼肉吾民。威振而德化之，使之革心易辙，不致以莠害苗，其惟良二千石乎？山水秀丽，衣冠不乏，沃壤满望，故人乐农而厌商。丧溺浮屠，病凭巫“觋，冠婚过早，即缙绅犹然。迺其蜗争龟怒，引鸩赴水，远年鬻产，需索无厌” ，此枭风也。主者察其弊，虚诞是惩，则民知易辙矣。

乐昌县

朱晦庵云：“韶故名郡，士多愿悫，少浮华，可与进于道者，盖有张九龄、余靖之遗风焉。”

《一统志》云：“藤叶嚼槟榔，万室通酿酤。” 则其语颇远矣。韶人少食槟榔，宋有酒禁，惟岭南无之，故有是语，今不必尔也。然六邑村落，客至用油茶下，茶物皆油煎，此志所未及。

《乐昌志》云：“婚姻论阀阅，行亲迎礼，稍得古人风望。室立宗祠，置祀田，仁化士人采冠礼，遵三加，盖缙绅诗书之族，颇敦古谊，远乡下里，早婚少嫁，男女混杂。疾病祷鬼神，无医药，丧葬用浮屠。” 信堪舆家言，六邑之俗大略相同。

民劲直，尚气节，田广而腴，家给人足，冠婚多以十五为期，病不迎医，丧鲜遵礼俗，故怀刑谢讼。

自泷径通行，商贾缤纷，争竞生，而淳风斲矣。《仁化县》

俗尚真率，士朴民淳。土壤沃饶，山泽无禁。故耕织有馀，赀嚣讼鲜作，犴狴时空。第其窳俗，病专祈禳，丧侈宴席。猥云从厚，讵恤拂经。冠婚之礼，则缙绅家或遵焉。

乳源县

“农多商少，习于朴鲁，民无告讦之风。迩来呫哔渐盛，儒绅彬彬，质有其文。山谷猺獞，逡巡惧法，往来贸易，赋役无虚。盖知安生而乐业矣。” 《翁源县》

民安陇亩，不喜逐末，盗息讼稀，风符治世。迩者生齿渐繁，机智竞起，小忿捐生，案牍十五而是。其地硗亢旱魃为灾，则饥寒载道，蠲恤急焉。《翁源志》云：山出断肠草，愚夫愚妇因小忿辄采服轻生，家属乘而图赖。崇祯中，知县朱景运详允服毒人命不究，于是其习稍变。又纳吏管库，侵没官银，波累乡族，其害有不可胜言者，俱经申详，通禁存案。余闻之，岭南之吏多翁人，岂非长子孙、据窠臼为世业耶？古者采风，兼存美刺，则兹风之不可长，亦宜使观民者知之也。节序若更桃符、放花灯、插杨柳、饮茱萸、角黍、赏午爆竹、守岁之类，不异他方。

英德县

野多沃壤，人民殷足。士耻浮夸，工谢淫巧。农择土而耕，亢瘠辄弃置之。冠婚丧葬，大类诸邑。自商旅杂居，争竞日炽，豪猾挟赀喜讼，细民服蔓轻生。惟“月朔、社会” ，古风犹不泯云。。